CELEX: 32004D0803(01)
Language: sl
Date: 2004-11-25 00:00:00
Title: Sklep Sveta 2004/803/SZVP z dne 25. novembra 2004 o začetku vojaške operacije Evropske unije v Bosni in Hercegovini

27.11.2004   
            
            
               SL
            
            
               Uradni list Evropske unije
            
            
               L 353/21
            
         
      SKLEP SVETA 2004/803/SZVP
   z dne 25. novembra 2004
   o začetku vojaške operacije Evropske unije v Bosni in Hercegovini
   SVET EVROPSKE UNIJE JE –
   ob upoštevanju Pogodbe o Evropski uniji, zlasti člena 17 Pogodbe,
   ob upoštevanju Skupnega ukrepa Sveta 2004/570/SZVP z dne 12. julija 2004 o vojaški operaciji Evropske unije v Bosni in Hercegovini (1), zlasti člena 5 Skupnega ukrepa,
   ob upoštevanju naslednjega:
   
               (1)
            
            
               Varnostni svet Organizacije združenih narodov je 9. julija 2004 soglasno sprejel resolucijo 1551 (2004), s katero je pozdravil namero Evropske unije, da decembra 2004 začne z misijo EU v Bosni in Hercegovini, ki bo vključevala vojaško komponento, pod pogoji iz pisma ministra za zunanje zadeve Irske in predsednika Sveta Evropske Unije Predsedstvu Varnostnega sveta z dne 29. junija 2004. Poleg tega je Varnostni svet Organizacije združenih narodov odločil, da se sporazumi o statusu sil iz Dodatka B Priloge 1.A mirovnega sporazuma, začasno uporabljajo za predlagano misijo EU in njene sile, vključno od trenutka začetka njihove razmestitve v Bosni in Hercegovini ter pričakuje, da se bodo podpisnice teh sporazumov s tem strinjale.
            
         
               (2)
            
            
               Varnostni svet Organizacije združenih narodov je 22. novembra 2004 soglasno sprejel Resolucijo 1575 (2004), s katero je države članice med drugim pooblastil, da s posredovanjem EU ali v sodelovanju z EU vzpostavijo večnacionalne stabilizacijske sile (EUFOR), za začetno načrtovano obdobje 12 mesecev; te sile bodo pravni naslednik SFOR in bodo pod enotnim poveljstvom ter nadzorom opravljale svoje naloge v zvezi z izvajanjem Priloge 1-A in Priloge 2 Mirovnega sporazuma ter v sodelovanju z prisotnim NATO HQ v skladu z dogovorom med NATO in EU, o katerem je bil Varnostni svet obveščen in v katerih je v skladu z Mirovnim sporazumom EUFOR priznana glavna vloga za stabilizacijo miru; prav tako je potrdil, da se Mirovni sporazum in določbe predhodnih ustreznih resolucij glede prisotnosti EUFOR in NATO uporabljajo na isti način ter v istem oziru, kot so se uporabljale za SFOR, ter se zaradi tega sklicevanja na mirovni sporazum, zlasti na Prilogo 1-A in njene dodatke, ter ustrezne resolucije, ki se nanašajo na IFOR in/ali SFOR, NATO ter NAC, smiselno uporabljajo tudi za prisotnost NATO, EUFOR, Evropsko unijo, Politični in varnostni odbor ter Svet Evropske unije.
            
         
               (3)
            
            
               V skladu s členom 6 Protokola o stališču Danske, priloženem Pogodbi o Evropski uniji in Pogodbi o ustanovitvi Evropske skupnosti, Danska ne sodeluje pri pripravi in izajanju odločitev in ukrepov Evropske unije, ki zadevajo obrambo. Danska ne sodeluje pri financiranju operacije.
            
         
               (4)
            
            
               Evropski svet v Kopenhagnu z dne 12. in 13. decembra 2002 je sprejel izjavo, ki poudarja, da se bo ureditev „Berlin plus“ in njena izvedba uporabljala le za tiste države članice EU, ki so hkrati tudi članice NATA, ali pogodbenice „Partnerstva za mir“ in so torej z NATOM sklenile dvostranske varnostne sporazume.
            
         SKLENIL:
   Člen 1
   Vojaška operacija EU v Bosni in Hercegovini, ALTHEA, se začne 2. decembra 2004.
   Člen 2
   Poveljnik operacije EU se pooblasti s takojšnim učinkom za izdajo akcijskega ukaza (ACTORD) z namenom razmestitve sil še pred prenosom odgovornosti po njihovem prihodu na kraj operacij in za začetek izvajanja misije 2. decembra 2004.
   Člen 3
   Brez poseganja v člen 17 Skupnega ukrepa 2004/570/SZVP ta sklep ostane v veljavi dokler Svet ne sklene končati vojaške operacije EU v Bosni in Hercegovini.
   Člen 4
   Ta sklep začne veljati z dnem sprejetja.
   Člen 5
   Ta sklep se objavi v Uradnem listu Evropske unije.
   
      V Bruslju, 25. novembra 2004
      
         
            Za Svet
         
         
            Predsednik
         
         L. J. BRINKHORST
         
      
   
   
      (1)  UL L 252, 28.7.2004, str. 10.